Vrae oor sy dood spook steeds by haar, sê Recolin se ma | Netwerk24
Deur Lynn Williams 01 Oktober 2020 06:37
Dié agtjarige seun se familie en vriende sit steeds met tergende vrae oor presies wat met hom gebeur het.
Recolin, wat ten tyde van sy verdwyning 'n gr. 1-leerling aan die Hillcrest Primary School was, is op 6 Julie 2019 laas lewend gesien.
Dit was skoolvakansie en hy het die dag van sy verdwyning saam met maats by 'n kloof in die omgewing van sy ouerhuis gaan visvang. Die maats het gesê hulle het vir Recolin naby die dam gelos.
Niemand is al aangekeer ná die dood van Recolin Witbooi nie. Foto: Argief
Verdere ondervraging van die kinders deur die polisie en maatskaplike werkers het teenstrydighede opgelewer.
Vir bykans drie maande lank was daar 'n uitgebreide soektog na hom, belonings is uitgeloof en 'n private speurder het op eie koste na Recolin gesoek, maar dit het niks opgelewer nie.
Chriszelda Witbooi, Recolin se ma, het Dinsdag gesê dit is nou al 'n jaar sedert haar ergste nagmerrie waar geword het. Sy skrik nog elke dag wakker met die hoop dat sy uit dié nagmerrie gaan wakkerskrik, maar dit gebeur nie.
Volgens Witbooi huil sy die afgelope jaar elke dag oor haar seun en daar is dae dat sy so erg verlang dat sy nie normaal kan funksioneer nie.
"My seun se verdwyning en om te moes aanvaar hy is dood sonder om te weet wat met hom gebeur het, is die ergste seer ooit. Die tergende vrae spook by my.
"Baie dae voel dit vir my asof almal van hom vergeet het en of ek die enigste een is wat ondanks alles wil hê geregtigheid moet geskied."
'n Inwoner van die gebied wat met sy hond gaan stap het, het op die oorskot afgekom en die polisie ontbied.
Al wat daar van Recolin oor was, was 'n tand, 'n nael en 'n paar beendere. Toe DNS-toetse bevestig die oorskot is wel dié van Recolin, het Witbooi dit in 'n klein wit kissie geplaas en begrawe.
"Die Here is die Here, en eendag, en op sy perfekte tyd, sal Hy die waarheid aan my openbaar," sê Witbooi.